KIRJALLINEN KYSYMYS E-0978/02 esittäjä(t): Herbert Bösch (PSE) komissiolle. Valtiontuen salliminen köysiratayrityksille Italiassa ja Itävallassa.



Virallinen lehti nro 309 E , 12/12/2002 s. 0068 - 0069



KIRJALLINEN KYSYMYS E-0978/02 esittäjä(t): Herbert Bösch (PSE) komissiolle (12. huhtikuuta 2002) Aihe: Valtiontuen salliminen köysiratayrityksille Italiassa ja Itävallassa Komissio ilmoittaa lehdistötiedotteessaan 27. helmikuuta 2002 sallivansa valtiontuen myöntämisen köysiratayrityksille Italiassa ja Itävallassa. Komissio perustelee tuen sallimista sillä, että laitteet on tarkoitettu ainoastaan paikalliseen käyttöön, ja niitä käyttävät ainoastaan paikalliset asukkaat. 1. Miten komissio on tullut siihen tulokseen, että hiihtohissilaitteet on Itävallassa ja Italiassa tarkoitettu ainoastaan paikallisten asukkaiden käyttöön? 2. Onko tästä aiheesta olemassa tutkimuksia, kertomuksia, työasiakirjoja tai vastaavaa aineistoa, jonka perusteella komissio teki päätöksensä? 3. Onko komissio nyt valmis toimittamaan kirjallisessa kysymyksessä E-3179/01 7. marraskuuta 2001 vaaditun kertomuksen (tai sen käytettävissä olevat osat)? Ellei ole, miksei? 4. Onko komission mahdollista antaa käyttööni kaikki ne asiakirjat, joiden perusteella päätös tehtiin? Mario Montin komission puolesta antama vastaus (6. kesäkuuta 2002) 1. Yleisesti ottaen komissio katsoo, ettei kaikkia hiihtohissilaitteita pitäisi arvioida samalla tavoin, vaan että olisi syytä erottaa kansalaisten yleiset kuljetustarpeet täyttämään tarkoitetut laitteet niistä, joilla harjoitetaan urheilutoimintaa. Jälkimmäisissä on lisäksi erotettava ne, joiden tarkoituksena on houkutella käyttäjiä, joilla on mahdollisuus käyttää vaihtoehtoisesti muiden jäsenvaltioiden hiihtohissejä, niistä hiihtohisseistä, jotka on tarkoitettu lähinnä paikalliseen käyttöön. Itävallan hiihtohissilaitteille myönnettyjen valtiontukien osalta (asia N860/01) ei ole esitetty riittäviä todisteita sen osoittamiseksi, että niiden käyttö olisi tarkoitettu ainoastaan paikallisten asukkaiden käyttöön. Sen vuoksi komission oli pääteltävä, että kyseisiä toimia voidaan pitää EY:n perustamissopimuksen 87 artiklan 1 kohdassa tarkoitettuna valtiontukena, joka kuitenkin osoittautui yhteismarkkinoille soveltuvaksi sen rajallisen intensiteetin takia. Italian hiihtohissilaitteille myönnettyjä valtiontukia (asia N376/01) koskevan päätöksen osalta komissio hyväksyi perustelun siitä, ettei tietyille, paikalliseen käyttöön tarkoitetuille laitteille myönnetty tuki voisi vaikuttaa jäsenvaltioiden väliseen kauppaan. Tämä ei kuitenkaan pätenyt kaikkiin hiihtohissilaitteisiin, vaan osaan niistä. Muissa tapauksissa pääteltiin, että tuki vaikutti jäsenvaltioiden kauppaan ja että se voitiin hyväksyä vain rajallisen intensiteetin takia. 2. Tehdäkseen päätöksen komissio perehtyi matkailua ja hiihtohissilaitteita koskeviin moniin eri tietoihin, joita on saatavilla eri lähteistä. Yksikään yksittäinen tutkimus tai raportti ei tarjonnut ratkaisevaa pohjaa päätökselle, ja komission tietojen mukaan hiihtohissien käyttäjistä ei ole olemassa kattavia tilastotietoja alkuperä- ja määränpäämaittain luokiteltuna. On kuitenkin mainittava, että Italian viranomaiset ovat esittäneet tutkimuksen nimeltä Imprese turistiche e competitività Le caratteristiche della produzione delle imprese turistiche sekä Bolognan yliopiston professorin Carlo Eugenio Baldin laatiman raportin, jotka molemmat esiteltiin seminaarissa aiheesta Aiuti al turismo e regole di concorrenza, joka järjestettiin parlamentin tiloissa 8. marraskuuta 2000. Tutkimus lähetetään arvoisalle parlamentin jäsenelle sekä parlamentin sihteeristölle. 3. Arvoisan parlamentin jäsenen kirjallisessa kysymyksessä E-3179/01 pyytämän kertomuksen osalta(1) komissio voi vain toistaa tuolloin antamansa vastauksen, eli ettei tällaista kertomusta ole laadittu. 4. On mahdotonta toimittaa jäljennöstä kaikista niistä sähköisistä tiedoista ja asiakirjoista, joihin komissio on perehtynyt Internetin välityksellä tutustuakseen kyseiseen alaan lähemmin. (1) EYVL C 229 E, 26.9.2002, s. 6.